न्यूजीलैंड की महिला क्रिकेट टीम ने एक ऐसा रिकॉर्ड बना दिया है जिसके आसपास पुरुष क्रिकेट टीम भी नहीं पहुंच सकी है। दरअसल न्यूजीलैंड की महिला क्रिकेट टीम ने वनडे क्रिकेट में एक नया कीर्तिमान स्थापित किया है। न्यूजीलैंड की महिला क्रिकेट टीम ने आयरलैंड के खिलाफ 50 ओवरों में 490 रन ठोक डाले। इससे पहले सबसे बड़े स्कोर की बात की जाए तो उसमें भी न्यूजीलैंड की टीम अव्वल थी।इससे पहले न्यूजीलैंड महिला क्रिकेट टीम ने 50 ओवरों में पांच विकेट खोकर 455 रन बनाए थे। यह स्कोर उन्होंने पाकिस्तान के खिलाफ 21 साल पहले 29 जनवरी 1997 को बनाया था। अगर पुरुष क्रिकेट टीम की बात की जाए तो इंग्लैंड के नाम वनडे क्रिकेट में सबसे बड़ा स्कोर करने का रिकॉर्ड है।साथ ही वनडे क्रिकेट में ये कुल 19वां मौका है जब किसी टीम ने 400 या इससे ज्यादा का स्कोर किया है। खास बात ये है कि न्यूजीलैंड की पुरुष टीम भी सिर्फ एक ही बार 400 के आंकड़े को छू पाई है और टीम ने 1 जुलाई, 2008 को आयरलैंड के ही खिलाफ 402 रन बनाए थे। न्यूजीलैंड की महिला टीम ने पहले बल्लेबाजी का फैसला किया था। टीम की तरफ से 2 बल्लेबाजों ने शतक और 2 ने अर्धशतक जड़े।ओपनर सूजी बेट्स ने 94 गेंदों में 24 चौकों और 2 छक्कों की मदद से 151, मैडी ग्रीन ने 77 गेंदों में 15 चौकों और 1 छक्के की मदद से 121, अमेलिया केर ने 45 गेंदों में 9 चौकों और 3 छक्कों की मदद से नाबाद 81 रन, जेस वॉटकिन ने 59 गेंदों में 10 चौकों की मदद से 62 रनों की पारी खेली।